**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2017 M. BALANDŽIO 27 D. SPRENDIMO NR. T2-95 „dėL priešmokyklinio ugdymo grupių skaičIAus ir priešmokyklinio UGDYMO organizavimo modeliŲ SAVIVALDYBĖS ŠVIETIMO ĮSTAIGOSE 2017–2018 mokslo metams NUSTATYMO“ PAKEITIMO“ PROJEKTO**

**1. Projekto rengimą paskatinusios priežastys.**

Šis sprendimo projektas parengtas todėl, kad š. m. balandžio-rugpjūčio mėnesiais pasikeitė priešmokyklinio ugdymo grupių komplektavimo situacija. Dėl šios priežasties reikia patikslinti Klaipėdos miesto savivaldybės tarybos nustatytą priešmokyklinio ugdymo grupių skaičių švietimo įstaigose 2017–2018 mokslo metams.

**2. Parengto projekto tikslai ir uždaviniai.**

Tikslas – užtikrinti, kad nustatytas priešmokyklinio ugdymo grupių skaičius atitiktų realią 2017–2018 mokslo metų komplektavimo situaciją.

Uždavinys – pakeisti Klaipėdos miesto savivaldybės tarybos 2017 m. balandžio 27 d. sprendimą Nr. T2-95 „Dėl priešmokyklinio ugdymo grupių skaičiaus ir priešmokyklinio ugdymo organizavimo modelių savivaldybės švietimo įstaigose 2017–2018 mokslo metams nustatymo“.

**3. Kaip šiuo metu yra teisiškai reglamentuojami projekte aptarti klausimai.**

Šiuo metu savivaldybės švietimo įstaigos, formuodamos priešmokyklinio ugdymo grupes 2017–2018 mokslo metams, vadovaujasi Klaipėdos miesto savivaldybės tarybos 2017 m. balandžio 27 d. sprendimu Nr. T2-95 „Dėl priešmokyklinio ugdymo grupių skaičiaus ir priešmokyklinio ugdymo organizavimo modelių savivaldybės švietimo įstaigose 2017–2018 mokslo metams nustatymo“. Grupių komplektavimo situacija nuo balandžio mėnesio pasikeitė, todėl, vadovaujantis Priešmokyklinio ugdymo tvarkos aprašo, patvirtinto Lietuvos Respublikos švietimo ir mokslo ministro 2013 m. lapkričio 21 d. įsakymu Nr. V-1106, 7 punktu ir Priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašo, patvirtinto Lietuvos Respublikos švietimo ir mokslo ministro 2004 m. birželio 25 d. įsakymu Nr. ISAK-1019, 3 punktu, priešmokyklinio ugdymo grupių skaičių ir priešmokyklinio ugdymo organizavimo modelius kitiems mokslo metams reikia patikslinti.

**4. Kokios numatomos naujos teisinio reglamentavimo nuostatos ir kokių rezultatų laukiama.**

Šiuo sprendimo projektu savivaldybės švietimo įstaigose nustatoma 100 priešmokyklinio ugdymo grupių (2016–2017 m. m. buvo 103), iš jų 13 bus formuojama bendrojo ugdymo mokyklose (2016–2017 m. m. buvo 17). Vaikų skaičiaus vidurkis priešmokyklinio ugdymo grupėse nustatomas, vadovaujantis Klaipėdos miesto savivaldybės tarybos 2016 m. gruodžio 22 d. sprendimu Nr. T2-298 „Dėl ikimokyklinio ir priešmokyklinio ugdymo organizavimo modelių Klaipėdos miesto savivaldybės švietimo įstaigose aprašo patvirtinimo“.

Patikslinus priešmokyklinio ugdymo grupių skaičių ir ugdymo organizavimo modelius, grupių komplektavimo situacija atitiks realią situaciją, bus užtikrintas privalomas priešmokyklinio amžiaus vaikų ugdymas bei švietimo paslaugos prieinamumas. Lopšeliuose–darželiuose „Du gaideliai“, „Pakalnutė“ įsteigus jungtines priešmokyklinio ugdymo grupes bei lopšeliuose-darželiuose „Puriena“, „Pumpurėlis“ ir „Žemuogėlė“ sumažinus priešmokyklinio ugdymo grupių skaičių (po vieną), bus sudaryta galimybė padidinti ugdymosi vietų skaičių lopšelinio ar darželinio amžiaus vaikams. Taip pat šiuo sprendimo projektu patikslinami įstaigų, kuriose baigti vidaus struktūros pertvarkymai pavadinimai (lopšeliai-darželiai „Pakalnutė“, „Šaltinėlis“, Maksimo Gorkio progimnazija).

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Neigiamų pasekmių nenustatyta.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Šiam sprendimui įgyvendinti kitų teisės aktų nereikia.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Šiam sprendimui įgyvendinti papildomų lėšų nereikia.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projekto rengimo metu atsižvelgta į švietimo įstaigų vadovų prašymus. Duomenys vertinti Savivaldybės centralizuotos vaikų priėmimo sistemos pagrindu.

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projektą parengė Klaipėdos miesto savivaldybės administracijos Ugdymo ir kultūros departamento Švietimo skyriaus vyriausioji specialistė Ramunė Zavtrikovienė. Projektą inicijavo savivaldybės švietimo įstaigų vadovai.

**10. Kiti reikalingi pagrindimai ir paaiškinimai.**

Nėra.

PRIDEDAMA:

1. Teisės akto, nurodyto sprendimo projekto įžangoje, išrašas, 1 lapas.
2. Klaipėdos miesto savivaldybės tarybos 2017 m. balandžio 27 d. sprendimo Nr. T2-95 „Dėl priešmokyklinio ugdymo grupių skaičiaus ir priešmokyklinio ugdymo organizavimo modelių savivaldybės švietimo įstaigose 2017–2018 mokslo metams nustatymo“ priedo lyginamasis variantas, 8 lapai.

Švietimo skyriaus vedėja Laima Prižgintienė